Морфемикэм бзэшIэныгъэм чIыпIэу щиубытрэр джыри къэгъэнэфагъэу щытэп. Джы нэс, хабзэ зэрэхъугъэу, ар е гущыIэгъэпсыным, е морфологием хэтэу къатыщтыгъэ. Ары шъхьае ежь гущыIэгъэпсынри тапэкIэ морфологием щыщэу зэрагъашIэщтыгъэ, джы къызнэсыгъэми щыIэх бзэхэр зиграмматикэхэм а IахьитIур зэхэтэу къызщатхэрэр. Ар къызхэкIрэр морфологиемрэ гущыIэгъэпсынымрэ зэпэблэгъэ дэдэхэу зэрэщытхэр, етIани а зэпэблэгъэныгъэм морфемэхэр егъэжьапIэу зэриIэр ары. Морфемикэр а зэпэблэгъэ IахьитIумэ къахэгъэушъхьафыкIыгъэн фаеу зыкIэхъугъэр морфологиеми, гущыIэгъэпсыными атемыфэу ащ изэгъэшIэн екIуалIэхэу зэрэфежьагъэхэр ары. Морфемэр гущыIэгъэпсынымкIэ псэолъапхъэу щытымэ ыкIи морфологиемкIэ грамматикэ шъуашэхэмрэ грамматикэ категориехэмрэ ягъэпсынкIэ амалэу мэхъумэ, морфемикэм грамматикэм иIэхьэ шъхьафэу зэрэщытымкIэ зэригъашIэрэр гущыIэм мэхьанэ зиIэ иIахьэхэр зэрэзэфыщытхэр ыкIи ахэр гущыIэм зэрехьылIэгъэ шIыкIэр ары.